Waarskuwingsligte flikker weer by Eskom(Argieffoto: Mazhar Zandsalimi/Unsplash) Eskom het Maandag ’n beroep op Suid-Afrikaners gedoen om hul kragverbruik te verminder om die moontlikheid van beurtkrag te voorkom. Volgens die kragvoorsiener kan fase 2-beurtkrag tussen 16:00 en 24:00 op kort kennisgewing ingestel word weens ’n tekort aan opwekkingskapasiteit. Dit is omrede die verlies van verskeie kragopwekkingseenhede oor die naweek, asook vertragings in die terugkeer van sommige opwekkingseenhede tot diens. “Twee opwekkingseenhede het die afgelope 24 uur onklaar geraak by die Arnot-kragstasie, asook ’n eenheid elk by die Camden- en Lethabo-kragstasie. Verder was daar ook ’n vertraging in die herstel van opwekkingseenhede by die Kendal-, Komati- en twee eenhede by Tutuka-kragstasie,” sê Eskom in ’n verklaring. Eskom het die naweek twee opwekkingseenhede by die Kendal-kragstasie en ’n eenheid elk by die Hendrina-, Kusile- en Tutuka-kragstasie in diens gestel. Sowat 4 872 MW word in dié stadium aan beplande instandhouding afgestaan, terwyl Eskom sonder ’n bykomende 13 983 MW moet klaarkom weens onbeplande onderbrekings.